
„Az erőm olyan, mint 27 éves korában, összetépek akárkit!” Aktív és passzív szakaszok Bátori Schulcz Bódog (1804–1885) honvéd ezredes életében

A 19. századi magyar hadtörténelem alighanem legkiemelkedőbb fejezete az 1848–49-es szabadságharc. A katonai vereség ellenére is olyan eredményeket hoztak ezek az esztendők, mint a tavaszi hadjárat vagy a komáromi erőd védelme. Ezen sikerekhez nagyban hozzájárult Bátori Schulcz Bódog is, aki a szabadságharc során a 17. honvédzászlóalj parancsnoka, valamint a felső-tiszai, majd az ebből kialakuló I. hadtest egyik dandárparancsnoka is volt, 1849 júliusának közepétől pedig Klapka György helyetteseként Komáromban tevékenykedett.
Schulcz a szabadságharc azon törzstisztjei közé tartozik, akiknek személye viszonylag ismertnek számít. Ezt az Egervári Ödön közreműködésével 1870-ben megjelenő visszaemlékezései és olykor hajmeresztő vakmerősége mellett nagyothallásának köszönheti, amely olyannyira súlyos volt, hogy „Isaszegnél a leghevesebb ágyúzás alkalmával környezetéhez így szólt: «Azt hiszem, az osztrák[ok]… már ismét puskáznak.»” Schulcz életútjával azonban eddig nem foglalkozott behatóbb kutatás. Ettől függetlenül természetesen keletkeztek olyan tanulmányok, monográfiák és okmánytárak, amelyek fontos adalékokat tartalmaznak ténykedésére vonatkozóan.
Az ezredes életrajzának feldolgozatlansága mellett az is indokolttá tette a kutatás megkezdését, hogy meglehetősen kedvezők a téma forrásadottságai, hiszen számos más szabadságharcos és Schulcz saját emlékirata mellett a császári-királyi hadsereg bécsi hadilevéltárban őrzött tiszti minősítései, valamint a szabadságharcot követő évtizedekben született történetírói művek is remekül használhatók a kutatás során. Ezen hasznos források ellenére a legtöbb nóvumot a tiszt biográfusának küldött levelei tartalmazták.
Dolgozatom célja nem csupán az ezredes életrajzának bemutatása, hanem igyekszem választ adni azokra a kérdésekre is, hogy milyen csapatparancsnok volt Schulcz, mennyiben befolyásolta nagyothallása az 1848/49. évi ténykedését, és hogy mi történt vele a neoabszolutista rendszer idején. Szeretném bemutatni továbbá, hogy milyen kapcsolatai hálóval és ezzel összefüggésben milyen lehetőségekkel rendelkezett a szabadságharcot követő évtizedekben, valamint azt, hogy veterántársaihoz képest mennyire nevezhető tipikusnak az életpályája. Mindezt aktív és passzív életszakaszainak elkülönítésével és összehasonlításával igyekszem keretbe foglalni.



